**DRŽAVNA SMOTRA LIDRANO**

Državna smotra LidraNo 2018. za učenike osnovnih škola održana je u primoštenskom hotelu Zora od 19. do 21. ožujka. U društvu najboljih iz cijele Hrvatske našli su se naš učenik Bruno Burčul (7. r.) sa svojom mentoricom Tajanom Milić.

**Velika je čast biti među kreativnim i darovitim učenicima**

U Primošten smo doputovali oko 13 sati i smjestili se u obližnji hotel Zora. Vrijeme nam nije baš bilo naklonjeno. Dočekala nas je hladna primoštenska bura koja nas je pratila do zadnjeg dana kada su dolepršale i pahuljice snijega praćene kišom. Ipak nas to nije omelo u različitim aktivnostima poput sudjelovanja u radionicama i druženju sa sudionicima iz raznih dijelova Hrvatske. Upoznao sam se sa svojim vršnjacima iz Šibenika i Pirovca s kojima sam provodio većinu slobodnoga vremena.

Svečano otvaranje bilo je iste večeri u hotelskoj kongresnoj dvorani. Pozdravili su nas domaćini smotre, učenici Osnovne škole Brodarica na čelu s njihovim ravnateljem Emilom Božikovim. Uslijedili su prigodni govori predstavnika Agencije za odgoj i obrazovanje i izaslanika predsjednice Republike Hrvatske. Kasnije smo uživali u samostalnim i skupnim scenskim nastupima nekih sudionika smotre.

Okrugli stolovi literarnih i samostalnih novinarskih radova te školskih listova i radio emisija održani su u utorak. Ja sam bio među literatima. Naše mentore i nas dočekali su članovi prosudbenog povjerenstva, književnici Branko Čegec, Enes Kišević i Miroslav Mićanović. Pohvalili su sve pozvane učenike i njihove radove te im podijelili priznanja i zbornike. Potaknuli su nas na čitanje i daljnje kreativno izražavanje. Kasnije je organizirana radionica, svaki je voditelj izabrao deset učenika. Bio sam u skupini koju je vodio Enes Kišević. Jako je simpatičan i voli razgovarati s djecom te s njima razmjenjivati svoja iskustva. Čitali smo i komentirali slušajući različite radove. Moj je sastav *Ništa bez pršuta* napisan zavičajnim govorom pa sam ih nasmijao svojom obiteljskom pričom i karakterističnim galovačkim riječima.

Posljednjeg dana Smotre, na svečanom zatvaranju, mogli smo pogledati i poslušati neke predstavnike iz svih kategorija. Svi smo ih s oduševljenjem pratili i pljeskali im. Ovo iskustvo zauvijek će mi ostati u posebnom sjećanju.

Bruno Burčul, učenik 7. razreda